REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/225-18

1. oktobar 2018. godine

B e o g r a d

Z A P I S N I K

33. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 1. OKTOBRA 2018. GODINE

Sednica je počela u 11,00 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Žarko Bogatinović, Tijana Davidovac, Radovan Jančić, Mladen Lukić, Milija Miletić, Ognjen Pantović, prof. dr Miladin Ševarlić, Goran Ješić kao i Dragan Savkić (zamenik Veroljuba Matića).

 Sednici nisu prisustvovali članovi Odbora: Veroljub Matić, Miroslav Aleksić, Nenad Božić, Nada Lazić, Marjana Maraš, Milorad Mirčić, Jasmina Obradović i Arpad Fremond.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Bojan Živković, pomoćnik direktora Uprave za agrarna plaćanja i Aleksandra Mičeta, pomoćnik direktora Uprave za poljoprivredno zemljište.

Odbor je većinom glasova ( 8 za, 1 nije glasao ) usvojio sledeći

 D n e v n i r e d

1. Realizacija podsticaja u poljoprivredi;
2. Moguće izmene u zakonu kojim se uređuje poljoprivredno zemljište.

 Prva tačka dnevnog reda - Realizacija podsticaja u poljoprivredi

 U uvodnim napomenama, Velimir Stanojević je istakao, govoreći o realizaciji podsticaja, da je 15. avgusta ove godine završen konkurs za mlade poljoprivredne proizvođače. Za konkurs je vladalo veliko interesovanje a podneto je 1276 zahteva. Maksimalni iznos za podsticaj je povećan u odnosu na prošlu godinu sa 1,2 miliona dinara na 1,5 miliona dinara po zahtevu. S obzirom da je budžetom za ovu godinu predviđen iznos od 200 miliona dinara broj zahteva daleko premašuje predviđena sredstva. Kada je reč o javnim pozivima, jedan od ukupno tri je bio objavljen 2. jula ove godine a završen je nedavno, 17. septembra.To je bio javni poziv za nabavku novih mašina i opreme za stočarsku proizvodnju a maksimalni iznos podsticaja po zahtevu je bio do 3 miliona dinara od ukupno predviđenih 250 miliona dinara. Za nabavku novih mašina i opreme za biljnu proizvodnju u istom vremenskom periodu maksimalni iznos sredstava po korisniku je bio do 1,5 miliona dinara od ukupno predviđenih 400 miliona dinara. Što se tiče javnog poziva za nabavku kvalitetnih priplodnih grla ovaj javni poziv je još uvek u toku i to do 15. oktobra. Predviđeno je 150 miliona dinara odnosno do 3 miliona dinara maksimalno po korisniku. Ono što je takođe aktuelno su podsticaji za izgradnju i opremanje objekata gde su se zainteresovani poljoprivredni proizvođači mogli javiti od 15. aprila pa do 15. oktobra, s tim što je novim pravilnikom za ovu godinu predviđeno do 2 miliona dinara za objekte za čuvanje i skladištenje voća i povrća a do 3,5 milona dinara za objekte za smeštaj životinja, odnosno za stočarsku proizvodnju, gde je predviđeno 200 miliona dinara. Takođe do 31. avgusta, izuzimajući jagodičasto voće, mogli su se podnositi zahtevi za podizanje višegodišnjih zasada voća u okviru predviđenih sredstava od 180 miliona dinara. Važno je istaći i da je u toku izrada Pravilnika za preradu i marketing poljoprivrednih proizvoda za one poljoprivredne površine koje nisu u okviru IPARD-a, odnosno to su one površine koje se finansiraju iz nacionalnih mera za šta su predviđena sredstva od 98 miliona dinara. U vezi sa brojem zahteva koji su do sada stigli za navedene podsticaje, kao mere ruralnog razvoja, pristiglo je oko 6000 zahteva za mašine i opremu za biljnu proizvodnju, 1500 zahteva na 250 miliona za stočarsku proizvodnju a za kvalitetna priplodna grla je pristiglo oko 300 zahteva na predviđenih 150 miliona dinara. Za izgradnju i opremanje objekata je pristiglo negde oko 200 zahteva.

 U nastavku sednice, Bojan Živković, se osvrnuo na realizaciju podsticaja i pritužbe sa terena iz ugla Uprave za agrarna plaćanja. Ukupan budžet u 2017. godini je iznosio 26 274 803 000 a u 2018.g. 29 208 636 000 gde se ubraja i IPARD. Što se tiče isplata u 2017.g. od direktnih plaćanja, gde se između ostalog nalazi tov, genetika, kvalitetna priplodna grla i pčele isplaćeno je ukupno 12 778 878 000 dinara na bazi 54 263 rešenja a u istom periodu ove godine je isplaćeno 15 117 556 747 na osnovu 69 548 zahteva. Kada je reč o merama ruralnog razvoja u istom ovom periodu prošle godine je isplaćeno 1 707 684 387 dinara po osnovu 7931 rešenju a u ovoj godini 3 102 150 906 dinara po osnovu 6193 rešenja. Kada se posmatra ukupna realizacija ona je u ovoj godini 62,47% a u istom periodu prošle godine je iznosila 55,13%, što govori o uvećanju kada je reč o realizacije predmeta. Problem koji se javlja u ovoj godini tiče se broja ljudi koji su potrebni za obavljanje poslova u oblasti ruralnog razvoja, direktnih plaćanja i odobravanja projekata s obzirom da su mnogi sada angažovani na poslovima vezanim za IPARD i kontrolu na licu mesta. Što se tiče situacije sa prenetim obavezama ukupan budžet sa prenetim obavezama od prošle godine je iznosio negde oko 2,5 milijarde dinara i uspešno je na kraju realizovan. U ovoj godini neizmirene obaveze iz prethodnog perioda od 4 325 000 000 su isplaćene iz ovogodišnjih sredstava. Kada je reč o tekućoj godini postoji problem kod direktnih plaćanja jer se broj zahteva uvećao iz razloga što su pojedinci podnosili više zahteva u toku godine. Kada je reč o ruralnom razvoju isplaćen je iznos od 771 milion dinara na ime prenetih obaveza. U ovoj godini je isplaćen i iznos od 630 miliona iz tekuće godine na podnete zahteve. Upravi je potreban dodatni budžet od oko 5 milijardi dinara koji bi trebao biti predviđen budžetom za narednu godinu. Trenutno je aktuelan novi ciklus, novi podsticaj i zaključak je da se polako ulazi u neke normalne okvire. Pored navedenog u ovoj godini je razrešeno i pitanje raspisivanja javnih poziva koji se tiču IPARD-a, do sada je svaki javni poziv u IPARD-u predstavljao formiranje finansijske obaveze, tako da će u narednoj godini i ta sredstva moći da se preusmere na ruralni razvoj.

 Marijan Rističević je ukazao da je važno, da sve što su prethodni govornici istakli bude dobro obrazloženo i dokumentovano, kako bi se pred kraj godine, kada se ukaže mogućnost preraspodele budžeta, mogla obezbediti dodatna sredstva za realizaciju započetih aktivnosti. Takođe, naveo je da je za Srbiju važno da mladi poljoprivrednici plaćaju osiguranje PIO fondu i da bi to trebalo da bude obavezan uslov za dobijanje podsticaja.

U diskusiji su učestvovali narodni poslanici: Marijan Rističević, Milija Miletić, Radovan Jančić i Miladin Ševarlić.

Nakon rasprave o tački dnevnog reda Odbor je jednoglasno (9 za) doneo sledeći

 Z A K Lj U Č A K

Odbor preporučuje Vladi i nadležnom ministarstvu da se iznađu dodatna sredstva za podsticaje i mere ruralnog razvoja da bi se investicije u poljoprivredi razvijale u skladu sa planiranim sredstvima za tekuću 2018. godinu. Iznos nedostajućih sredstava će se opredeliti na osnovu obaveštenja iz Ministarstva.

Druga tačka dnevnog reda - Moguće izmene u zakonu kojim se uređuje poljoprivredno zemljište

Marijan Rističević je povodom ove tačke dnevnog reda istakao da smatra da članovi Odbora treba da daju svoj doprinos da bi predstojeće izmename i dopune Zakona o poljoprivrednom zemljištu bile što kompletnije. S tim u vezi naveo je već iznetu primedbu vezanu za podzakup, odnosno primećenu praksu da pojedini stočari, koji uzmaju i po 1000 hektara zemljišta u zakup, isto zemljište posle daju u podzakup i na taj način ostvaruju prihode. Zbog toga, umesto da se to zemljište unapređuje ono degradira po procentu humusa jer se na njemu uglavnom uzgaja šećerna repa koja zemljište iscrpljuje. Poljoprivredne inspekcije su izlazile na teren u januaru mesecu ali tada se teško može utvrditi šta je bila setvena struktura. Dakle, treba da piše kako u zakonu tako i u pravilniku za koje kulture je dobijeno pravo prečeg zakupa. Takođe, potrebno je utvrditi i model za pronalaženje i sitnijih parcela jer je procenat izdavanja u zakup još uvek nezadovoljavajući. Potrebno je da radna grupa koja će raditi na izmenama ovog zakona bude u redovnom kontaktu sa članovima Odbora zbog sugestija i eventualnih primedbi.

Aleksandra Mičeta je istakla da je Uprava za poljoprivredno zemljište identifikovala nedostatke koje je potrebno prevazići izmenom zakona i podzakonskih akata. Pravilnik još nije izmenjen zato što je u pripremi postupak formiranja radne grupe u cilju izmene zakona tako da kada se promeni zakon biće promenjen i njegov podzakonski akt. Najveći problem je manjak poljoprivrednih inspektora koji ne kontrolišu samo bespravno korišćenje poljoprivrednog zemljišta već imaju i niz drugih aktivnosti u skladu sa Zakonom o zemljištu i Zakonom o inspekcijskom nadzoru. Neka razmišljanja rešenja problema idu ka eventualnom spuštanju nadležnosti na lokalnu samoupravu ili na povećanje broja inspektora. Nadležni u Upravi za poljoprivredno zemljište u saradnji sa Stalnom konferencijom gradova i opština rade na identifikovanju probema koje lokalne samouprave imaju. Takođe, i nadležni za ove poslove u opštinama su dobili mogućnost da ukažu na ono što ministarstvo ne može da sagleda da bi se u postupku izmene zakona ili u postupku donošenja novog zakona, što je pitanje za normativu, došlo do najboljih rešenja.

U diskusiji su učestvovali narodni poslanici: Marijan Rističević, Miladin Ševarlić, Radovan Jančić i Milija Miletić.

Pošto drugih pitanja i predloga nije bilo, sednica je zaključena u 13,10 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević